b'\n_START_ARTICLE_\nCoptocephala\n_START_SECTION_\nUtseende\n_START_PARAGRAPH_\nMiddelsstore (gjerne 7-10 millimeter), avlange, sylindriske, blanke, mer eller mindre r\xc3\xb8dlige bladbiller, dekkvingene gjerne med svarte tegninger. Det er stor forskjell mellom kj\xc3\xb8nnene, hannen har mye st\xc3\xb8rre hode,  lengre bein, kortere dekkvinger og et mer avlangt pronotum enn hunnen. Hodet er stort og bredt, antennene tynne og forholdsvis korte, noe sagtakkede. Pronotum er rundet, mye bredere enn langt. Dekkvingene er jevnbrede. Beina er middels lange og kraftige, hos hannene er forbeina kraftig forlengede.\n_START_SECTION_\nLevevis\n_START_PARAGRAPH_\nMaurbladbiller skiller seg fra de fleste bladbiller ved at larvene ikke er planteetere, men derimot lever i maurtuer, der de spiser matrester men trolig ogs\xc3\xa5 kan forgripe seg p\xc3\xa5 maurlarvene. De voksne billene er bladetere som bladbiller flest, og spiser gjerne p\xc3\xa5 planter._NEWLINE_Hunnen legger eggene sine n\xc3\xa6r en maurtue, den kan ogs\xc3\xa5 sitte i en busk over turen og slippe eggene ned p\xc3\xa5 den. Eggene er beskyttet av en hard skorpe, og blir b\xc3\xa5ret inn i tua av maurene. N\xc3\xa5r larven klekkes, beholder den denne skorpen som beskyttelse, og bygger p\xc3\xa5 den med sandkorn og sekreter etter som den vokser, den unng\xc3\xa5r slik maurenes angrep._NEWLINE_Maurbladbiller tilh\xc3\xb8rer gruppen av insekter med fullstendig forvandling (holometabole insekter), som gjennomg\xc3\xa5r  en metamorfose i l\xc3\xb8pet av utviklingen. Larvene er radikalt forskjellige fra de  voksne i levevis og i kroppsbygning. Larveutviklingen tar to \xc3\xa5r eller mer. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.\n_START_SECTION_\nUtbredelse\n_START_PARAGRAPH_\nSlekten er utbredt i Europa, Nord-Afrika og Midt\xc3\xb8sten.'